ሙስሊሙ ህብረተሰብ አክራሪነትን ጥብቆ እንዲታገል ተጠየቀ
 በእስልምና ኃይማኖት ሽፋን ህገ መንግስቱን ለመናድና ሰላምን ለማደፍረስ የሚጥሩ አክራሪዎችን ከመሰረቱ ነቅሎ ለመጣል በሚደረገው ጥረት ውስጥ ሙስሊሙ ህብረተሰብ ንቁ ተሳትፎ እንዲያደርግ የአዲስ አበባ ከተማ ከንቲባ አሳሰቡ፡፡የአዲስ አበባ እስልምና ጉዳዮች ክፍተኛ ም/ቤት የዘንድሮውን በጀት ዓመት ማጠቃለያ ምክንያት በማድረግ ትላንት በብሄራዊ የባህል ማዕከል ባካሄደው የህዝብ መድርክ ላይ የከተማው ከንቲባ አቶ ኩማ ደመቅሳ እንዳሉት የአክራሪነት መንፈስ አደጋ አሁንም ሙሉ በሙሉ አልከሰመም፡፡በሙስሊሙ ስም የግል ጥቅሞቻቸውን ለማካበት እንዲሁም አሁን የሰፈነወን የሃይማኖት እኩልነትና መቻቻል ለማደፍረስ የሚሯሯጡ የጥፋት ሀይሎች አሁንም በህብረተሰቡ ውስጥ እንዳሉ የተናገሩት ከንቲባው እነዚህን ሀይሎች አጋልጦ በመስጠትና በመታገል ረገድ ከሙስሊሙ ህብረተሰብ ብዙ ይጠበቃል ብለዋል፡፡አቶ ኩማ አያይዘውም መንግስት በሀይማኖት ጣልቃ እንደማይገባና በኃይማኖት ሽፋን ሰላምን ለማደፍረስና ልማትን ለማደናቀፍ የሚጥሩ ሃይሎችን ግን ከጥፋታቸው እንዲታቀቡ አስፈላጊውን እርምጃ እንደሚወስድ ተናግረዋል፡፡የአዲስ አበባ እስልምና ጉዳዮች ክፍተኛ ም/ቤት ፕሬዘዳንት ዶክተር አህመድ አብዱራህማን በበኩላቸው መንግስት ለሙስሊሙ ህብረተሰብ ጥያቄ ተገቢውን መልስ እየሰጠ መሆኑን ገልጸው፤ ለዚህም ማሳያ በቅርቡ ለ50 መስጂዶችና የመቃበር ቦታዎች የይዞታ ማረጋገጫ ካርታ እንደያገኙ ማድረጉን ተናግረዋል፡፡  ዶክተር አህመድ እንዳሉት ም/ቤት ወደ ስልጣን ከመጣ ገና ስድስት ወር ብቻ ቢሆነውም የሙስሊሙን ህብረተሰብ የሀይማኖት ነጻነት የሚያስከብሩና በሀይማኖት ሽፋን የሚሰራጩ አሉበልታዎችን በመታገል ረገድ ትልቅ ሥራ መስራቱን ተናግረዋል፡፡በሀይማኖት ሽፋን የሚንቀሳቀሱ ጽንፈኛ ሃይሎች አሁንም በአንዳንድ መስኪዶቹ ውስጥ እንደሚስተዋሉ ገልጸው እነዚህን ሀይሎች በመታገል ረገድ ብዙ መሰራት እንዳለበት ፕሬዘዳንቱ ተናግረዋል፡፡በህዝብዊ መድርኩ ማጠቃለያ ላይም ለምክር ቤቱ ስከታማነት አስተዋጽዖ ላበረከቱ ድርጅቶችና ግልሰቦች ሽልማት ተበርክቶላቸዋል፡፡